
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, modificat şi completat prin Hotărârea Camerei Deputaţilor nr.23/2003, vă înaintăm, alăturat, Raportul asupra proiectului de Lege privind aprobarea Ordonanţei Guvernului nr.25/2004 pentru modificarea Ordonanţei Guvernului nr.17/2002 privind stabilirea perioadelor de conducere şi a perioadelor de odihnă ale conducătorilor care efectuează transporturi rutiere, primit cu adresa nr.P.L.-x. 141 din data de 15 martie 2004.



Potrivit prevederilor art.75 din Constituţia României, republicată, Camera decizională asupra acestui proiect de lege este Camera Deputaţilor.



În raport de obiectul de reglementare şi conţinutul său, proiectul de lege face parte din categoria legilor ordinare.

PREŞEDINTE,

István Antal

RAPORT

asupra proiectului de Lege privind aprobarea Ordonanţei Guvernului nr.25/2004 pentru modificarea Ordonanţei Guvernului nr.17/2002 privind stabilirea perioadelor de conducere şi a perioadelor de odihnă ale conducătorilor vehiculelor  care efectuează transporturi rutiere



În conformitate cu prevederile Regulamentului Camerei Deputaţilor, modificat şi completat prin Hotărârea Camerei Deputaţilor nr.23/2003, Comisia pentru industrii şi servicii a fost sesizată, cu adresa nr.P.L.-x 141 din 15 martie 2004, pentru avizare şi dezbatere în fond, cu proiectul de Lege privind aprobarea Ordonanţei Guvernului nr.25/2004 pentru modificarea Ordonanţei Guvernului nr.17/2002 privind stabilirea perioadelor de conducere şi a perioadelor de odihnă ale conducătorilor vehiculelor  care efectuează transporturi rutiere.



Ordonanţa a fost emisă în vederea punerii de acord a unor reglementări contradictorii existente în legislaţia în vigoare privind autorizarea agenţilor economici care efectuează activităţi de montare, reparare şi verificare a tahografelor şi limitatoarelor de viteză.



Ordonanţa a fost avizată favorabil de Consiliul Legislativ cu nr.125 din 28 ianuarie 2001.



Proiectul de lege a fost adoptat de Senat în forma prezentată de Guvern, în şedinţa din 8 martie 2004.



Proiectul de lege a fost avizat favorabil de Comisia pentru buget, finanţe şi bănci cu nr.162 din 23 martie 2004.



În raport de obiectul de reglementare şi conţinutul său, proiectul de lege face parte din categoria legilor ordinare.



Examinarea proiectului de lege a avut loc în şedinţa comisiei din data de 31 martie 2004.



La lucrările comisiei au fost prezenţi 18 deputaţi din totalul de 25 de deputaţi membri ai comisiei.



La dezbaterea proiectului de lege au participat specialişti din cadrul Ministerului Transporturilor, Construcţiilor şi Turismului, Ministerului Economiei şi Comerţului şi Biroului Român de Metrologie Legală.



Raportul comisiei a fost adoptat în unanimitate.



Potrivit prevederilor art.75 din Constituţia României, republicată şi a prevederilor art.86 alin.(3) pct.1 din Regulamentul Camerei Deputaţilor, modificat prin Hotărârea Camerei Deputaţilor nr.23/2003, proiectul de lege este de competenţa decizională a Camerei Deputaţilor.



În urma dezbaterii, membrii comisiei au hotărât să propună plenului Camerei Deputaţilor adoptarea proiectului de lege în forma adoptată de Senat.

                  PREŞEDINTE,                                           SECRETAR,

                    István Antal                                             Cristian Buzea

Expert,

Daniel Bădina

